**Sonet pacifist**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Istoria-ncalță bocancii, din nou,

Punându-și podoabe găsite-n rastele,

Și hâde miasme cu moartea în ele

Dau tușa finală acestui tablou.

Șenile și sânge și foc și zăbrele,

Și goarna chemând cu funestu-i ecou

Dau lumii aspect de sinistru cavou

Și flamura păcii scâncește-n atele.

Război? Dar de ce, când e pace-n Cristos!

Iubind, să cântăm din viori, nu din durde

Și totul va fi mai curat, mai frumos!

Lăsând la o parte discordii absurde,

Și-aducând Dumnezeului păcii prinos,

Dați drumul pe pajiște păcii, să zburde!

Simion Felix Marțian